Umsögn Hagstofu Íslands

Hagstofan Íslands telur að aðgengi rannsóknasamfélagsins að evrópskum rannsóknarinnviðum sé lykilatriði í að framfylgja stefnu Vísinda- og tækniráðs um uppbyggingu rannsóknarinnviða[[1]](#footnote-1). Í stefnunni er talið nauðsynlegt að mæta áskorunum sem snerta heimsbyggðina með auknu alþjóðlegu samstarfi um nýsköpun. Einn liður í því er að efla samvinnu evrópskra rannsóknastofnana og miðlun þekkingar milli alþjóðlegra stofnanna. Þátttaka Íslands í uppbyggingu evrópskra rannsóknarinnviða og aðgengi íslenskra rannsóknarstofnanna að þeim þarf að byggjast á markvissri stefnu um alþjóðlegt samstarf sem styður við uppbyggingu íslenskra rannsóknarinnviða og íslenskar rannsóknir, beint og óbeint. Þátttaka Íslands í ESS ERIC [[2]](#footnote-2) er gott dæmi um slíkt. Þar fæst aðgengi að samevrópskum rannsóknarinnviðum, bæði að gögnum og notkun þeirra fyrir greiningu á íslensku samfélagi, auk þjálfunar íslenskra fræðimanna í notkun gagnanna. Einnig má benda á að þátttaka Íslands í alþjóðlegum rannsóknarinnviðum eykur þekkingu á innviðunum sjálfum, uppsetningu þeirra og rekstri. Slík þekking styður vel við uppbyggingu íslenskra rannsóknarinnviða. Þá er mikilvægt að fjármögunarleiðir til þátttöku í evrópskum rannsóknarinnviðum verði tryggðar til lengri tíma, enda mörg þeirra rannsóknarverkefna sem byggjast á evrópskum rannsóknarinnviðum gerðar til margra ára, ef ekki áratuga (eins og ESS ERIC). Til að viðhalda fjármögnun til lengri tíma er mikilvægt að árangur af þátttöku Íslands í evrópskum rannsóknarinnviðum sé metinn reglulega og niðurstöður gerðar opinberar.

1. Vísinda og tæknistefna 2020-2022. Sjá https://www.stjornarradid.is/library/03-Verkefni/Visindi/V%c3%adsinda-%20og%20t%c3%a6knistefna%202020-2022.pdf [↑](#footnote-ref-1)
2. Sjá http://www.europeansocialsurvey.org/ [↑](#footnote-ref-2)